**Danmarks Medie- og Journalisthøjskole**
**Kommunikationsuddannelsen**

**Fagbeskrivelse**
**Efteråret 2023**
**Praktik**

**6. semester**

**Varighed:** 30 ECTS

**Formål:**

Overordnet er målet med praktikperioden dels at styrke den studerendes erfaring med sammenhæng mellem teoretiske kundskaber og praktiske erfaringer dels at den studerende får yderligere indsigt i og erfaringer med praksisnære problemstillinger. Praktikopholdet skal bidrage til den studerendes kommunikationsfaglige kvalificering, professionssocialisering og personlige professionsdannelse.

Fagsammensætningen og undervisningen på første, andet, fjerde og femte semester samt praktikken på 3. semester er det teoretiske og praktiske fundament, den studerende bringer med i praktikken.

Den studerende skal i et autentisk og professionelt miljø deltage i løsninger af **kommunikationsopgaver** med fokus på at styrke sammenhængen imellem teoretiske kundskaber og praktiske erfaringer. Den studerende skal evne at bringe relevante teorier, metoder og modeller fra udvalgte fag fra uddannelsens første, andet, fjerde og femte semester med ind i professionen samt tage erfaringerne fra praksis (herunder tredje semester praktik) med i sit videre uddannelsesforløb, som inkluderer 7. semester og den afsluttende bacheloropgave.

Endvidere skal praktikken bidrage til, at den studerende videreudvikler sin **professionssocialisering**, det vil sige give den studerende en dybere forståelse af og erfaring med arbejdsgange i en organisation samt arbejdsgange i løsninger af konkrete kommunikationsopgaver i et samarbejde.

Sluttelig er der fokus på den studerendes **personlige professionsdannelse**. Praktikken skal styrke den studerendes bevidstgørelse om egne evner, kompetencer og ønsker. Det opnås ved, at den studerende motiveres til at udforske sit personlige potentiale med henblik på værdiskabelse for andre og sig selv.

Praktikken foregår på praktiksteder, der er godkendt af DMJX. Godkendelsen forudsætter, at praktikstedet skønnes at kunne give den studerende muligheder for at få viden, færdigheder og kompetencer indenfor professionens praksis. Der udarbejdes en kontrakt imellem det godkendte praktiksted og den studerende. Sammen med praktikstedet udarbejder den studerende en individuel læringsplan for praktikforløbet, som skal afleveres inden den officielle praktikperiode starter. Læringsplanen skal være koblet til praktikforløbets læringsmål og den godkendes af DMJX.

**Pædagogisk og didaktisk tilgang:**

Praktikken foregår på praktiksteder, der er godkendt af DMJX ud fra specifikke godkendelseskriterier. Godkendelsen forudsætter, at praktikstedet skønnes at kunne give den studerende muligheder for at få viden, færdigheder og kompetencer indenfor professionens praksis.

Praktikken er et individuelt læringsforløb, der foregår i en kommunikationsprofessionel virksomhed. Den enkelte studerende har tilknyttet en praktikvejleder på praktikstedet, som i samarbejde med den studerende udarbejder en individuel læringsplan. Læringsplanen skal indeholde relevante arbejdsopgaver og individuelle læringsmål, der bidrager til den studerendes mulighed for at nå praktikforløbets læringsmål. Derudover skal læringsplanen indeholde en beskrivelse af, hvordan den studerende løbende får feedback og vejledning på praktikforløbet. DMJX vurderer og godkender indholdet af læringsplanen.

Der udarbejdes desuden også en kontrakt imellem det godkendte praktiksted og den studerende.

Praktikperioden varer seks måneder og er placeret på 6. semester. Inden selve praktikperioden deltager de studerende i forberedende sessioner om bl.a. praktiksøgning og formaliteter. Under praktikken deltager de studerende i to workshops om praktikopgaven.

Praktikperioden på 6. semester er ikke SU-berettiget, og den studerende skal derfor som udgangspunkt i et lønnet praktikforløb.

**Læringsmål:**

De studerende skal opnå viden om:

* Hvordan man udøver kommunikationsfaglighed i praksis.
* Hvordan teori og praksis gensidigt kan befrugte hinanden.
* Anvendte teorier og metoder i praksis.
* Refleksion som læringstilgang.

De studerende skal opnå færdigheder i at:

* Udvælge relevante kommunikationsmetoder og værktøjer.
* Gentage og øve kommunikationsfaglige opgaver.
* Identificere kommunikationsproblemer.
* Omsætte et kommunikationsbrief til et produkt.
* Reflektere over koblingen imellem teori og praksis.
* Begrunde og vælge relevante kommunikationsfaglige løsningsmodeller.

De studerende skal opnå kompetencer indenfor det at:

* Bruge teorien til at reflektere over praksis.
* Reflektere over samt vurdere egen rolle som kommunikatør og kollega i et tværfagligt og praktisk perspektiv.
* Reflektere over samt vurdere egne faglige kompetencer i praksis som kommunikatør.
* Anvend teorier, metoder og modeller til at reflektere over praksis med det mål at den studerende skal udfordre egen faglighed.
* Identificere egne læringsbehov i kontekst af branchen og den omverden, den studerende bliver en del af.

**Individuel læringsplan**

De generelle læringsmål for praktikken udmøntes for hver enkel studerende i en individuel læringsplan, der udarbejdes i samarbejde med praktikstedet og godkendes af praktikkoordinator på uddannelsen. Læringsplanen kan opdateres løbende igennem praktikperioden. Praktikanten afleverer læringsplanen på Wiseflow, inden den officielle praktikperiode begynder.

Den individuelle læringsplan skal som minimum indeholde:

* Konkrete faglige læringsmål, prioriteret ud fra ovenstående læringsmål.
* Praktikantens personlige læringsmål
* En tydelig beskrivelse og vægtning af specifikke arbejdsopgaver i praktikperioden koblet med læringsmål, således det er klart, hvordan arbejdsopgaverne understøtter den studerende i at nå sine læringsmål (*ad hoc-opgaver og lignende bør ikke indgå i læringsplanen*).

Forventningen til praktikstedet er, at der i løbet af praktikperioden sørges for, at praktikanten får opgaver, der er fagligt relevante i forhold til kommunikatørens rolle i professionsfeltet. Øvrige opgaver må kun udgøre en mindre del af praktikken.

Der laves aftaler om faste feedbackmøder mellem praktikvejleder og praktikant vedrørende praktikantens arbejde gennem forløbet. Feedbacken skal tage udgangspunkt i læringsmålene. Formålet med læringsplanen er at sikre, at der aftales arbejdsopgaver, der er relevante for læringsmålene for praktikken. Der er en skabelon til den individuelle læringsplan og en vejledning til udfyldelse af den.

Læringsplanen er udgangspunktet for praktikantens praktikrapport, og praktikanten afleverer derfor den nyeste version af læringsplanen på Wiseflow sammen med praktikrapporten.

**Læremidler:**

I praktikken trækker de studerende på teori, begreber og metoder, der indgår på kommunikationsuddannelsens første, andet, fjerde og femte semester samt praksis viden fra praktikken på 3. semester.

**Krav til bedømmelse af praktikperioden**

**Eksamensforudsætninger**

**Godkendt læringsplan:**

Den studerende skal have en godkendt læringsplan, der er udarbejdet i et samarbejde mellem den studerende og praktikstedet.

**Praktikerklæring:**

Praktikopholdet foregår på praktikstedet og praktikstedet godkender deltagelsen i praktikforløbets praktiske del via en praktikerklæring, som er dokumentationen for, at den studerende har gennemført sit praktikophold. Erklæringen skal underskrives af praktikstedet, og den studerende uploader den underskrevne praktikerklæring på Wiseflow samtidig med praktikrapporten. Praktikerklæringen godkendes af studiekoordinatoren.

Den studerende skal være i praktik i seks måneder, inkl. 2,5 ugers ferie og 1 uge afsat til praktikopgaveskrivning, med en gennemsnitlig ugentlig arbejdstid på 37 timer.

Afhjælpningsmuligheder: Der er ikke afhjælpningsmuligheder.

**Prøveform:**

Forløbet bedømmes efter 7-trinsskalaen, ekstern censur, og består af en individuel skriftlig opgave samt en individuel mundtlig eksamen, der tager afsæt i den skriftlige opgave. Den mundtlige eksamen varer 30 minutter, inkl. votering. Bedømmelsen afspejler en samlet vurdering af den skriftlige og mundtlige præstation.

Praktikrapporten er en refleksionsrapport, som bygger på fagets generelle læringsmål og den studerendes individuelle læringsplan. Rapporten skal vise den studerendes evne til at reflektere over sammenhængen mellem teoretiske kundskaber og praktiske erfaringer samt refleksion over opnåede erfaringer med praksisnære problemstillinger og hvordan disse bidrager til den studerendes kommunikationsfaglige kvalificering, professionssocialisering og personlige professionsdannelse.

Det er en forudsætning for at kunne aflevere praktikrapporten og blive indkaldt til den mundtlige prøve, at praktikperioden er godkendt af praktikstedet via praktikerklæringen, og at den studerende har en godkendt læringsplan.

*MIB, 24.08.23*